
ЕВРАЗИЯ ЭКОНОМИКАЛЫК КОМИССИЯСЫ
КЕҢЕШ


ЧЕЧИМ


	2022-жылдын «21» январы
	       № 2
	                      Бишкек шаары




Евразия экономикалык бирлигинин бажы аймагына ташылып келинген товарларга байкоо жүргүзүү механизмин киргизүү боюнча пилоттук долбоорду ишке ашыруу жөнүндө

2019-жылдын 29-майындагы Евразия экономикалык бирлигинин бажы аймагына ташылып келинген товарларга байкоо жүргүзүү механизми жөнүндө макулдашуунун 9 жана 14-беренелерин ишке ашыруу максатында Евразия экономикалык комиссиясынын Кеңеши чечти:
1. Евразия экономикалык бирлигинин бажы аймагына ташылып келинген товарларга байкоо жүргүзүү механизмин киргизүү боюнча пилоттук долбоорду (мындан ары – пилоттук долбоор) ишке ашыруу 
2022-жылдын 1-июлунан тартып башталсын жана 2023-жылдын 31-мартында аягына чыгарылсын.
Пилоттук долбоорду ишке ашыруу тиркемеге ылайык тартипте ишке ашырыла тургандыгы аныкталсын.
2. Байкоо жүргүзүү механизмин киргизүү боюнча пилоттук долбоордун алкагында байкоо жүргүзүү жүзөгө ашырылуучу Евразия экономикалык бирлигинин бажы аймагына ташылып келинген товарлардын тиркелген тизмеги бекитилсин.
3. Евразия экономикалык комиссиясы Евразия экономикалык бирлигинин мүчө-мамлекеттери менен биргеликте:
2022-жылдын 1-июлунан тартып 2022-жылдын 31-декабрына чейин Евразия экономикалык бирлигинин интеграцияланган маалыматтык системасында колдонулуп жаткан маалыматтарды берүү каналдары боюнча пилоттук долбоорду ишке ашырууну камсыз кылсын;
«Евразия экономикалык бирлигинин интеграцияланган маалыматтык системасында маалыматтарды берүү каналдарын коргоо үчүн пайдаланылуучу криптографиялык стандарттар жөнүндө» Евразия экономикалык комиссиясынын Коллегиясынын 2016-жылдын 2-июнундагы № 50 (КПҮ) чечимине ылайык Евразия экономикалык бирлигинин интеграцияланган маалыматтык системасында маалыматтарды берүүнүн коопсуз түйүнүн пайдалануу менен 2023-жылдын 1-январынан 31-мартына чейин пилоттук долбоорду ишке ашырууну жана туруктуу негизде (пилоттук долбоор аяктагандан кийин Евразиялык өкмөттөр аралык кеңеши тарабынан аныкталган күндөн тартып) Евразия экономикалык бирлигинин аймагына ташылып келинген товарларга байкоо жүргүзүү механизминин иштешин камсыз кылсын;
пилоттук долбоор аяктагандан кийин 3 айдын ичинде аны ишке ашыруунун жыйынтыктары жөнүндө отчётту, анын ичинде натыйжалуулугун баалоону, ошондой эле зарыл болгон учурда 2019-жылдын 29-майындагы Евразия экономикалык бирлигинин бажы аймагына ташылып келинүүчү товарларга байкоо жүргүзүү механизми жөнүндө макулдашууну ишке ашыруу маселелери боюнча Евразия экономикалык бирлигинин органдарынын актыларына өзгөртүүлөрдү киргизүү жөнүндө сунуштарды даярдасын.
4. Евразия экономикалык комиссиясынын Коллегиясы ушул чечимдин 3-пунктунда каралган отчётту эске алуу менен Евразия экономикалык комиссиясынын Кеңешине пилоттук долбоорду ишке ашыруунун натыйжалары жөнүндө билдирүү берсин.
5. Ушул чечим расмий жарыяланган күндөн тартып 30 календардык күн өткөндөн кийин күчүнө кирет.


Евразия экономикалык комиссиясынын Кеңешинин мүчөлөрү:

	Армения Республикасынан
	Беларусь Республикасынан
	Казахкстан Республикасынан
	Кыргыз Республикасынан
	Россия Федерациясынан

	


М. Григорян
	


И. Петришенко
	


Б. Султанов
	


А. Кожошев
	


А. Оверчук






	


	ТИРКЕМЕ

Евразия экономикалык 
комиссиясынын 2022-жылдын 
21-январындагы № 2 чечимине



Евразия экономикалык бирлигинин бажы аймагына ташылып келинген товарларга байкоо жүргүзүү механизмин киргизүү боюнча пилоттук долбоорду ишке ашыруунун
ТАРТИБИ

1. Байкоо жүргүзүү механизмин киргизүү боюнча пилоттук долбоордун (мындан ары – пилоттук долбоор) алкагында байкоо жүргүзүү Евразия экономикалык комиссиясынын Кеңешинин 2022-жылдын 21-январындагы № 2 чечими менен бекитилген товарлардын тизмегине киргизилген товарларга карата жүзөгө ашырылат. 
2. Пилоттук долбоорду ишке ашыруу башталган күнгө карата иш жүзүндө Евразия экономикалык бирлигинин бажы аймагында жайгашкан, пилоттук долбоордун алкагында байкоо жүргүзүүгө тийиш болгон товарлар жана мындай товарларды жүгүртүү менен байланышкан операциялар жөнүндө маалыматтар пилоттук долбоорду ишке ашыруу башталган күндөн тартып бир айдын ичинде Евразия экономикалык бирлигинин мүчө-мамлекеттеринин улуттук байкоо жүргүзүү системасына (мындан ары тиешелүүлүгүнө жараша – улуттук байкоо жүргүзүү системалары, мүчө-мамлекеттер) киргизилет.
Аталган маалыматтар пилоттук долбоордун алкагында байкоо жүргүзүүгө тийиш болгон товарларды жүгүртүүнү жүзөгө ашырган мүчө-мамлекеттердин адамдары тарабынан улуттук байкоо жүргүзүү системасына киргизилген маалыматтарды чогултууну, эсепке алууну, сактоону жана байкоо жүргүзүү механизмин ишке ашырууну камсыз кылууга ыйгарым укуктуу мүчө-мамлекеттердин мамлекеттик бийлик органдарына же уюмдарына мындай товарларды жүгүртүүгө байланышкан операцияларды жүзөгө ашырууга чейин, бирок ушул пункттун биринчи абзацында көрсөтүлгөн мөөнөттөн кечиктирбестен электрондук түрдө берилет.
Эгерде ушул пункттун биринчи абзацында көрсөтүлгөн товарлар жөнүндө маалыматтар улуттук байкоо жүргүзүү системасында камтылган болсо, алар жөнүндө маалыматтарды берүү талап кылынбайт.
3. Евразия экономикалык бирлигинин улуттук байкоо жүргүзүү системаларынын жана интеграцияланган маалыматтык системасынын иштөөсүн апробациялоо, ошондой эле товарларга байкоо жүргүзүү механизмин андан ары өнүктүрүү боюнча сунуштарды иштеп чыгуу пилоттук долбоордун максаты болуп саналат.
4. Пилоттук долбоордун катышуучулары болуп төмөнкүлөр саналат:
а) Евразия экономикалык комиссиясы (мындан ары – Комиссия);
б) байкоо жүргүзүү механизмин ишке ашырууну координациялоого ыйгарым укуктуу мүчө-мамлекеттердин мамлекеттик бийлик органдары;
в) улуттук байкоо жүргүзүү системасына киргизилген маалыматтарды чогултууну, эсепке алууну, сактоону жана кайра иштетүүнү, ошондой эле байкоо жүргүзүү механизмин ишке ашырууну камсыз кылууга ыйгарым укуктуу мүчө-мамлекеттердин мамлекеттик органдары же уюмдары;
г) 2019-жылдын 29-майындагы Евразия экономикалык бирлигинин бажы аймагына ташылып келинген товарларга байкоо жүргүзүү механизми жөнүндө макулдашуунун (мындан ары – Макулдашуу) 12-беренесинин 
1-пунктуна ылайык улуттук байкоо жүргүзүү системаларына киргизилген маалыматка жетүүгө мүмкүнчүлүк алган мүчө-мамлекеттердин мамлекеттик органдары;
д) пилоттук долбоордун алкагында байкоо жүргүзүүгө тийиш болгон товарларды жүгүртүүнү жүзөгө ашыруучу мүчө-мамлекеттердин адамдары.
5. Пилоттук долбоордун алкагында байкоо жүргүзүүгө тийиш болгон товарларды жүгүртүү менен байланышкан жана мындай товарларды бир мүчө-мамлекеттин аймагынан башка мүчө-мамлекеттин аймагына өткөрүү алдындагы операциялар жөнүндө улуттук байкоо жүргүзүү системаларында камтылган маалыматтарды жөнөтүү жана берүү тууралуу суроо-талаптарды аткаруу (мындан ары – суроо-талап) Евразия экономикалык бирлигинин интеграцияланган маалыматтык системасын пайдалануу менен орус тилинде жүзөгө ашырылат.
6. Суроо-талап коштомо документте камтылган маалыматтардын негизинде түзүлүүгө жана төмөнкүлөрдү камтууга тийиш: 
а) Макулдашуунун 9-беренесине шилтемени;
б) Макулдашуунун 13-беренесинин 1-пунктуна ылайык аныкталган, суроо-талапты жөнөтүүчү мүчө-мамлекеттин мамлекеттик бийлик органынын же уюмунун аталышын; 
в) Макулдашуунун 13-беренесинин 1-пунктуна ылайык аныкталган, суроо-талап жөнөтүлгөн мүчө-мамлекеттин мамлекеттик бийлик органынын же уюмунун аталышын;
г) товарларга ээлик кылуу, пайдалануу жана тескөө укугу берилген жактын идентификациялык кодун (номерин) (Армения Республикасы үчүн – салык төлөөчүнүн эсептик номери, Беларусь Республикасы үчүн – төлөөчүнүн эсептик номери, Казакстан Республикасы үчүн – жеке идентификациялык номери же бизнес-идентификациялык номери, Кыргыз Республикасы жана Россия Федерациясы үчүн – салык төлөөчүнүн идентификациялык номери);
д) коштомо документтин же уникалдуу идентификатордун каттоо номерин жана датасын, ошондой эле коштомо документке ылайык пилоттук долбоор алкагында байкоо жүргүзүүгө тийиш болгон товардын катар номерин; 
е) анын негизинде товарлар жөнүндө маалымат улуттук байкоо жүргүзүү системасына киргизилген документтин аталышын, номерин жана датасын, ошондой эле аталган документке ылайык пилоттук долбоордун алкагында байкоо жүргүзүүгө тийиш болгон товардын катар номерин (мындай номер тууралуу маалымат бар болсо).
7. Суроо-талапты аткаруу мөөнөтү суроо-талап жөнөтүлгөн орган аны алган датадан тартып 15 календардык күндөн ашпоого тийиш.
8. Суроо-талаптын Ушул Тартиптин 6-пунктунда көрсөтүлгөн талаптарга ылайык келбегендиги суроо-талапты аткаруудан баш тартуу үчүн негиз болуп саналат. 

	БЕКИТИЛДИ

Евразия экономикалык комиссиясынын 
2022-жылдын 21-январындагы 
№ 2 чечими менен





Аларга карата байкоо жүргүзүү механизмин киргизүү боюнча пилоттук долбоордун алкагында байкоо жүргүзүү жүзөгө ашырылуучу 
Евразия экономикалык бирлигинин бажы аймагына 
ташылып келинген товарлардын 
ТИЗМЕГИ

	ЕАЭБ ТЭИ ТН коду
	Позициянын аталышы
	Байкоо жүргүзүүнү жүзөгө ашыруу максатында пайдаланылуучу сандык өлчөө бирдиги 

	8418 10 200 1, 8418 10 800 1, 8418 21 100 0, 8418 21 510 0, 8418 21 590 0, 8418 21 910 0, 8418 21 990 0, 8418 30 200 1, 8418 30 800 1, 8418 40 200 1, 8418 40 800 1

	Тиричилик муздаткычтары жана тоңдургучтары
	даана



________________






